དུས་རབས་གསར་པའི་ཚན་རྩལ་དང་དཔལ་འབྱོར་གྱི་འཕོ་འགྱུར་རླབས་པོ་ཆེས་བྱིན་གྱིས་བརླབས་པས་རང་རེ་རྣམས་ཀྱང་རྟ་རྒན་དྲིན་ལ་བོང་རྒན་དབུས་སུ་སོང་ཟེར་བའི་ཁ་དཔེ་ལྟར་ཕྱི་དངོས་པོའི་ལོངས་སྤྱོད་ཁོ་ནར་གང་ལ་གང་འཚམས་ཀྱི་འཕེལ་རྒྱས་ཅུང་ཟད་བྱུང་ཡོད་ཀྱང་།དངོས་པོ་དང་བསམ་པའི་རིག་གནས་ཁོ་ན་གནས་ཤིང་ལྷག་པར་དུ་རིགས་རང་གི་རོ་དྲི་མ་ཡལ་བའི་རིག་གནས་ཀྱི་སྣང་ཚུལ་རིན་ཐང་ཅན་མང་པོ་ཞིག་རྒྱུད་འཛིན་དང་དུས་མཐུན་དར་སྤེལ་གྱིས་ཁེགས་པས་རྐྱེན་བྱས་ཏེ་ད་ཆ་མི་མངོན་པའི་དབྱིངས་སུ་འཐིམས་དང་ཐིམ་བཞིན་པ་དེ་དག་མཐོང་ནས་ཁོ་མོ་ལྟ་བུའི་བློ་དམན་རིག་འཆལ་ཞིག་གི་ལས་སུ་མ་བབས་ནའང་རྗེས་རབས་པའི་ངོས་ནས་རྒྱུད་འཛིན་གྱི་ཁུར་འཆང་བ་ཙམ་དང་སྒོས་སུ་གཞས་རང་སྟེང་གི་ཐུན་མོང་མ་ཡིན་པའི་ཁྱད་ཆོས་དང་དེ་དག་ངག་བཟོ་བྱེད་མཁན་གྱི་མི་དམངས་རྣམས་ཀྱི་བློ་གྲོས་ཀྱི་རྩལ།དེས་མཚོན་པའི་རྩོམ་རིག་རིན་ཐང་གི་སྐོར་སྔར་སྦྱངས་ཟིན་པའི་རྩོམ་རིག་གཞུང་ལུགས་སྐོར་བེད་སྤྱོད་ནས་ཤེས་ཚོད་ཀྱིས་དཔྱད་བརྗོད་ཅུང་ཟད་རེ་བྱ་ཁུལ་བྱས་པ་ཙམ་མོ།།སྐབས་སུ་བབས་པ་ནི་ཁམས་ལྷ་སྒང་གི་གཞས་ཀྱི་སྐོར་ཡིན་པས་ཐོག་མར་གཞས་ཞེས་བའི་ཐ་སྙད་དེར་གོ་བ་ཡང་དག་ཅིག་ལེན་པར་བྱེད།གཞས་ནི་རྩོམ་པ་པོའི་རྩོམ་རིག་དང་མི་འདྲ་བར་རྒྱ་ཆེའི་ངལ་རྩོལ་མི་དམངས་ཀྱི་ཐུན་མོང་གི་བློ་གྲོས་ཀྱི་རྩལ་ལས་བསྐྲུན་པ་ཞིག་ཡིན་ཡང་།དེས་གཏིང་ཟབ་པའི་བསམ་བློའི་ནང་དོན་ཕུལ་དུ་བྱུང་བའི་སྒྱུ་རྩལ་རྣམ་པར་བརྟེན་ནས་མཚོན་པར་བྱེད་པ་དང་།རྩོམ་རིག་སྤྱི་དང་མཐུན་པ་མ་ཟད་སྒྱུ་རྩལ་མཚོན་ཐབས་དེ་དག་མི་རིགས་རང་གི་སྐད་བརྡའི་འགྲོ་ལུགས་དང་མཐུན་པར་འོས་ཤིང་འཚམས་པ་དང་སྙན་ལ་གནད་དུ་ཁེལ་ཞིང་བརྗོད་བྱའི་དོན་གང་ཡིན་པ་དེ་ཕ་རོལ་བོའི་བློ་ངོར་མ་ལུས་པར་ལེགས་པར་འགོད་ནུས་པའི་སྙན་ངག་གི་ཉམས་འགྱུར་གྱིས་གཏམས་ཡོད།ཚིག་རྒྱན་རིག་པའི་སྒོ་འབྱེད་ལས་རྒྱ་ཆེའི་ངལ་རྩོལ་མི་དམངས་རྣམས་སྙན་ངག་གི་རིག་པའི་གཞུང་ལུགས་ལ་སྦྱང་མ་མྱོང་ཡང་ཉམས་འགྱུར་ལྡན་ཞིང་ཚིག་སྦྱོར་ཡིད་འཕྲོག་པའི་གླུ་གཞས་མང་པོ་རྩོམ་ཤེས་ཞེས་གསུངས་པ་ལྟར་གཞས་ཀྱི་ཕུན་སུམ་ཚོགས་པའི་སྒྱུ་རྩལ་ཉམས་འགྱུར་གྱིས་མི་རྣམས་ལ་བརྗོད་དུ་མེད་པའི་མཛེས་ཚོར་ཞིག་སྟེར་ཞིང་རྒྱ་ཆེའི་མི་དམངས་མང་ཚོགས་ཀྱི་བསམ་པའི་ལོངས་སྤྱོད་དམ་སེམས་ཀྱི་ཟས་སུ་གྱུར་ཡོད།གཞས་ནི་ལྷ་སྒྲུང་སོགས་དང་མི་འདྲ་བར་ངེས་ཅན་གྱི་ལུས་དང་རྒྱན།སྲོག་བཅས་ཡོད་པ་གཤམ་དུ་དཔྱད་རྒྱུར།